钦定古今图书集成/方舆汇编/职方典/第1147卷 > 《竟陵泮水呈祥赋》〈并序〉游文聚
## 钦定古今图书集成/方舆汇编/职方典/第1147卷 > 《竟陵泮水呈祥赋》〈并序〉游文聚

“天启辛酉二月，若有佛自东来，蜿蜒于学宫之树杪，既而泮池水涌丈馀，红光烛天，凫鲤自水中飞入棂星门者，不可数计。其底似金狮子形。经日，水如山立不散，见者莫不骇愕。” 次年，刘公必达会试第一，王公鸣玉同榜入翰林，改谏垣，人杰地灵，其验云。

“惟天启之御极，属辛酉之仲春，遵祖宗之功令，值三
载之宾兴，庆玉衡之起运，诞发祥于景陵”，有神物之
自天，乘云气以东来，忽风生于𬞟末，乃如轮而如颓，
方蜿蜒于宫树，复还绕于庭阶。俄而泮池水涌，腾起
百丈，红光纠结，永日如嶂。其闪闪也如日，其团团也
如盖，其旋转也如毂，其潆绕也如带。隐隐隆隆，奇奇
怪怪，变幻翕忽，莫可名态。予时挟策往观，喟然叹曰：
“有是哉！是物之显异也。岂楚王之济江，浮萍实于水
滨？岂交甫之适野，弄遗珠于汉津？岂阳侯之奋怒，鼓
白波于洞庭？岂天吴之作祟，仍洪水于襄陵。而胡为
乎海水之蜃楼，潜泣珠之鲛人？若钱塘之舞潮，迎胥
涛之巨神。如银汉之倒泻，高挂于碧”云；如黄河之下
注，震撼于龙门。如江海之翻澜，摇天而荡日；如瀑布
之飞泉，溅珠而喷玉。显龙宫于《海藏》，现水怪于燃犀。
而予不觉银海生花，五色无主；形神俱丧，舌强欲吐。
恍忽之间，若有所谕。神虽不言，默示以意。若谓：“子既
素称夫涉猎，胡不追忆夫睹记。虎啸而风生，龙兴而
致云；雨零而础润，蛛网而喜临，灯火爆而得钱财。干
鹊噪而至行人，里社鸣而圣人出，黄河清而圣人生。”
“河出图，洛出书，兆文明之瑞；而麟游郊，凤仪庭，显至
治之征。”兹者天道之著象，夫岂虚幻而难凭？当必有
异人焉，锺扶舆之间气，萃光岳之精英，振文澜于学
海，漱芳润于词林。行且开两间之泰运，沛八表之甘
霖，调“元气于玉烛，转日毂于昆仑。勒鸿名于鼎彝，竖
骏业于无垠。倘谓予言之未信，请以俟夫来春。”既而
刘君必达，以会元而及第；王君鸣玉，以谏议而显名。
喜天道之不爽，爰走笔而特书，以自附于斯文。